
Látáskárosultak térbeli tájékozódását segítő eszköz fejlesztése

A dolgozatom kitűzött célja olyan tájékozódási stratégia, és egy ezt megvalósító eszköz kifejlesztése volt, mellyel virtuális képalkotásra nyílik lehetőség, illetve melynek segítségével vak és gyengén látó emberek tájékozódását lehet megkönnyíteni.
A módszer felépítéséhez áttekintettem a szakirodalmat, mely alapján egy ultrahangos távolságmérő rendszerre esett a választásom. Mivel a természetben ez működő módszer, megvizsgáltam az emlősök ultrahanggal történő tájékozódási technikájának irodalmát, melyet szakzsargonnal „echolocation”-nek neveznek. Ez alapján kezdtem a műszaki megoldás kialakítását, melyhez mikroelektronikai és informatikai, illetve gépészeti eszközöket vettem igénybe. A feltételezésem bizonyítására (miszerint az ember is képes lehet a visszaverődött hangok alapján tájékozódni) egy tesztkészüléket építettem, melyet különféle módokon próbáltam ki, értékeltem.
A tesztsorozat eredményei megfelelőek voltak, maradéktalanul kielégítették a célkitűzésben foglaltakat. A készülékkel megvalósítható a virtuális képalkotás, segítséget nyújthat világtalan embereknek a térbeni tájékozódásban, és a továbbfejlesztés nyomán egy szignifikánsan alkalmazhatóbb eszköz valósult meg. Az eszköz továbbfejlesztési iránya a már létező, és jól működő okostelefonos alkalmazásokkal történő összekapcsolás, minek következtében a hangszintézis, illetve a jelfeldolgozás szerepét okostelefon venné át, mely nagyban megkönnyíti a további szoftverfrissítéseket. 



